กรมการค้าภายใน เตรียมเชิญโรงพยาบาล 70 แห่ง หารือการดูแลราคายา เวชภัณฑ์ ให้เหมาะสมเป็นธรรม หลังพบมีการคิดราคาสูงกว่าราคาเฉลี่ยถึง 16,000 เปอร์เซนต์
นายวิชัย โภชนกิจ อธิบดีกรมการค้าภายใน กล่าวถึงความคืบหน้าหลัง ประธานคณะกรรมการกลางว่าด้วยราคาสินค้าและบริการ (กกร.) ได้ลงนามในประกาศ กกร. ฉบับที่ 52 พ.ศ. 2562 เรื่อง การแจ้งราคา การกำหนดหลักเกณฑ์ เงื่อนไขเกี่ยวกับการจำหน่ายยารักษาโรค เวชภัณฑ์ ค่าบริการรักษาพยาบาล บริการทางการแพทย์ และบริการอื่นของสถานพยาบาล ซึ่งมีผลใช้บังคับตั้งแต่วันที่ 30 พฤษภาคม 2562 ที่ผ่านมาว่า         ประกาศดังกล่าวมีความต้องการให้ทั้งผู้รับบริการและผู้ให้บริการได้รับความเป็นธรรม ที่ผ่านมากรมฯ ได้หาข้อมูลยา เวชภัณฑ์จากหลายแหล่ง เช่น กรมบัญชีกลาง สำนักงานคณะกรรมการอาหารและยา (อย.) ภาคเอกชน เช่น โรงพยาบาล ผู้นำเข้ายา ผู้ผลิตยา เวชภัณฑ์ที่เพื่อนำมาศึกษาทิศทางราคา ประเมินต้นทุนต่าง ๆ มี 353 โรงพยาบาลได้จัดส่งข้อมูลมาทั้งราคาซื้อและขาย โดยร้อยละ 30 ของโรงพยาบาลที่ส่งข้อมูลคิดราคาต่ำกว่าที่เฉลี่ยทั่วไป และร้อยละ 40 คิดราคาในระดับกลางๆ ซึ่งถือว่าเป็นกลุ่มที่ให้ความเป็นธรรมกับผู้ป่วยในระดับหนึ่ง ส่วนที่เหลืออีกร้อยละ 30 ที่การตั้งราคาสูงกว่าราคาเฉลี่ยไว้ค่อนข้างมากเฉลี่ยสูงถึงร้อยละ 300-16,000         อธิบดีกรมการค้าภายใน กล่าวเพิ่มเติมว่า ในส่วนของสินค้าประเภทยา เวชภัณฑ์และการบริการ ซึ่งเป็นสินค้าควบคุมได้กำหนดให้ทุกโรงพยาบาลแจ้งข้อมูลราคายา เวชภัณฑ์และบริการมายังกรมให้แล้วเสร็จภายในวันที่ 12 กรกฎาคมนี้ จากนั้น กรมก็จะนำข้อมูลขึ้นเผยแพร่ทางเว็บไซต์ของกรมฯ เพื่อให้ประชาชนสามารถตรวจสอบก่อนใช้บริการได้ และจะนำข้อมูลที่ได้ไปจัดทำคิวอาร์โคทเพื่อให้ประชาชนสามารถสแกนคิวอาร์โคทนำข้อมูลไปตรวจสอบ เปรียบเทียบราคา         ทั้งนี้ หากโรงพยาบาลจะเปลี่ยนแปลงราคาต้องแจ้งให้กรมฯทราบล่วงหน้า 15 วัน หากมีการปรับขึ้นโดยไม่แจ้งตามที่ประกาศกำหนด จะมีโทษจำคุกไม่เกิน 1 ปี หรือปรับไม่เกิน 20,000 บาท หรือทั้งจำทั้งปรับ และปรับอีกไม่เกินวันละ 2,000 บาท ตลอดเวลาที่ยังฝ่าฝืนหรือจนกว่าจะแจ้ง #เวชภัณฑ์ยา #กรมการค้าภายใน